Man wat Britse vrou vermoor vas vir 'diefstal' | Maroela Media
'n Suid-Afrikaner wat voorheen skuldig bevind is dat hy 'n 69-jarige vrou in die Verenigde Koninkryk vermoor het, het Maandag in die Pinetown-landdroshof op 'n aanklag van diefstal verskyn.
Glen Brian Galley se borgtogaansoek is tot Vrydag uitgestel nadat sy vroeëre moordveroordeling aan die lig gekom het. Natasha Ramkisson-Kara, woordvoerder van die Nasionale Vervolgingsgesag (NVG), het bevestig dat Galley daarvan beskuldig word dat hy 'n perdesaal ter waarde van R70 000 gesteel het.
Galley is in Mei 2002 skuldig bevind aan die moord op 'n Britse vrou by wie hy £20 geleen het terwyl hy vir 'n taxi-maatskappy gewerk het. Die vrou, vir wie hy vroeër vervoer het, het 'n klagte by sy werkgewer gelê dat hy haar nie terugbetaal het nie. Galley, toe 30 jaar oud, is afgedank.
Kort daarna is die vrou in haar woonstel dood gevind nadat sy aangerand, geskop en met 'n skerp voorwerp gesteek is. Galley is skuldig bevind aan die moord op die vrou en tot lewenslange tronkstraf gevonnis, waarvan hy 'n minimum van 13 jaar moes uitdien. Hy is in Februarie 2015 vrygelaat.
Dit was nie onmiddellik bekend of Galley op parool was toe hy op die diefstalaanklag in hegtenis geneem is nie. Die NVG het gesê daar word gewag op 'n reaksie van die Britse Ministerie van Justisie nadat vrae oor Galley se vorige saak aan hulle gestuur is.